《寄题王珉中玉通判梦山堂》
宋代·吕本中

青山甚不远，每因尘事疏。百念搅胸次，岂知山有无。

君无适俗韵，常似山中居。出处本无二，梦觉固不殊。

不知此山堂，始性从何途。未尝走道路，亦不用舟车。

溪流与山色，相对若有馀。此地甚闲旷，如君心地初。

行云映远树，中有此田庐。如今遂安处，始验实不虚。

得非神所相，无乃道力扶。亲朋在左右，不待折简呼。

往来一笑乐，胜有十轮朱。何须从范子，辛苦泛五湖。

亦不学泪溺，远去斯人徒。从容万事表，在我不在渠。

欣然理前梦，已胜在华胥。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。